Hvis man tager toget fra København til Hamborg, er det lidt af et lotteri. Er man heldig, er det et tysk ICE-tog, der triller ind på perronen. Er man mindre heldig, er det et dansk IC3-tog.

De danske tog er væsentligt ringere end togene i en række andre europæiske lande vurderer Brian Gardner Mogensen, analysechef i Transport & Mobilitet i den rådgivende ingeniørvirksomhed Grontmij. Han mener, at det er en af de væsentligste grunde til, at danskerne oftere vælger bilen frem for toget.

»Der mangler sammenhæng mellem pris og kvalitet. Når man i Danmark skal betale en relativt høj pris for at køre i tog, så kunne man godt forvente, at togene var af en højere kvalitet«, siger han.